Her er iPhone 17-familien

Apples hemmeligheder holder sjældent særlig længe, og nu har den notoriske Apple-leaker Majin Bu delt, hvad der ligner de første billeder af samtlige fire modeller i iPhone 17-serien. Og hvis billederne taler sandt – hvilket de ofte gør, når de kommer fra Bu – så står vi overfor en serie med både markante designændringer og en ny spiller på holdet: iPhone 17 Air.

Det mest iøjnefaldende er nok bagsiden. Både iPhone 17 Pro og Pro Max har fået, hvad der bedst kan beskrives som en “kamera-hylde” – en horisontal kamerabjælke, der rækker på tværs af telefonen. Det minder mest om noget, vi tidligere har set fra Googles Pixel-serie, og det bryder markant med Apples tidligere design-DNA.

For at gøre plads til bjælken ser det ud til, at Apple-logoet bliver flyttet længere ned på bagsiden – en lille, men symbolsk stor ændring.

iPhone 17 Air

Dette er angiveligt iPhone 17 Air (fotos: Majin Bu / X).

Men det stopper ikke der. De lækkede billeder viser også en ny model i lineup’en: iPhone 17 Air. En ultratynd og lettere luksuriøs variant med en skærm på 6,6 tommer og en tykkelse på bare 5,6 millimeter – hvilket vil gøre den til den tyndeste iPhone nogensinde. Ifølge 9to5Mac er Air-modellen et direkte forsøg på at fusionere Apples letvægtsdesign med flagskibsfunktioner.

Standard-iPhone’en ser også ud til at få en opgradering i form af en 6,3 tommer skærm, altså samme størrelse som den nuværende Pro-model. Og skærmene bliver ikke bare større – de bliver også hurtigere. Flere analytikere, herunder Ross Young, hævder, at hele iPhone 17-serien skifter til 120 Hz opdateringsfrekvens. Der er stadig tvivl om, hvorvidt det bliver ægte adaptiv ProMotion, men det er stadig et stort løft for de billigere modeller.

Foto: Majin Bu / X

Ifølge både Bu og AppleInsider får alle modeller den opdaterede Dynamic Island – eller en ny version, som internt omtales som “Smart Island UI”. Det peger på både hardwarejusteringer og ændringer i softwaren, og måske endda tættere integration med Apples AI-funktioner, der får mere og mere plads i systemet.

Mere RAM og større batteri

På indersiden bliver det også spændende. Alle modeller ventes at få 12 GB RAM – hvilket blandt andet skal sikre bedre ydeevne til Apple Intelligence og fremtidige AI-funktioner. Pro Max-modellen får efter sigende også et større batteri, der runder de 5.000 mAh, og Apple skulle samtidig være på vej med nyt kølesystem til især Pro-modellerne, der gør brug af såkaldt vapor chamber-teknologi.

iPhone 17 Pro i sort (fotos: Majin Bu / X).

Og farverne? De bliver formentlig frisket op. Rygterne taler om nye varianter i lilla og grøn – præcis hvilke farver der rammer hylderne, ved vi ikke endnu, men Apple tester angiveligt flere finish-varianter lige nu.

Majin Bu har før haft fingrene dybt nede i Apples godtepose, og meget af det, han tidligere har afsløret, er endt med at holde stik. Så selvom intet er bekræftet fra Apple, begynder iPhone 17-serien for alvor at tage form. Med nyt navn, nyt design og ny retning ligner det en af de største iPhone-opdateringer i flere år.

Der er med andre ord god grund til at holde øje – for nu har vi ikke bare rygter. Vi har billeder. Hele familien af nye iPhones forventes at blive præsenteret officielt i den første halvdel af september.

Her er iPhone 17-familien