Apple gør klar til lancering af iPhone 17 og 14 andre produkter

Apple går en travl efterårssæson i møde. Hvis du troede, at giganten fra Cupertino allerede havde fyret de største nyhedssalver af i 2025, kan du godt tro om igen. I løbet af de kommende måneder lander mindst 15 nye Apple-produkter i butikkerne, fortæller 9to5mac – og der er noget for både fans af iPhone, Mac, iPad, Apple Watch og smarte hjem.

Den største nyhed er naturligvis iPhone 17 familien. Efter flere år med små, gradvise forbedringer, lover Apple, at iPhone 17-familien markerer et ægte nybrud. Mest opsigtsvækkende er, at den traditionelle Plus-model droppes til fordel for en helt ny iPhone Air. En ultratynd model med et futuristisk design – dog med nogle kompromiser på specifikationerne.

Samtidig hviskes der om et navneskifte for den største iPhone, hvor Pro Max muligvis bliver erstattet af en iPhone Ultra. De øvrige modeller får også deres dosis opgraderinger:

iPhone 17: Større skærm og forbedret selfie-kamera.

iPhone 17 Air: Markant tyndere, futuristisk design, men måske på bekostning af batteri og funktioner.

iPhone 17 Pro: Kraftigere kameraer, mere hukommelse og den nye A19 Pro-chip.

iPhone 17 Pro Max/Ultra: Endnu større batteri, men også en tykkere profil.

Mac og iPad tager næste skridt med M5

Det er ikke kun iPhone, der får ny hardware. Apples næste generation af M5-chippen gør sin entré i både MacBooks og iPads:

M5 MacBook Pro: Velkendt design, men med M5, M5 Pro og M5 Max konfigurationer under motorhjelmen.

M5 iPad Pro: Opdateret med M5 og optimeret til iPadOS 26, der især forbedrer multitasking.

Ny Mac Pro: Sandsynligvis baseret på samme M3 Ultra-arkitektur som Mac Studio – men rygterne om et nyt kabinet er stadig usikre.

Apple Watch og AirPods får markante løft

Wearables står også foran en opgradering, hvor især Apple Watch Ultra og AirPods er i fokus:

Apple Watch Ultra 3: Med 5G, nye sensorer til blodtryk og satellitforbindelse.

Apple Watch Series 11: Samme design, men med blodtryksmåling.

Apple Watch SE 3: Mere moderne og opdateret med ny S-klasse chip.

AirPods Pro 3: Forbedret støjreduktion og den nye H3-chip – dog kan lanceringen glide ind i starten af 2026.

Nyt til det smarte hjem

Apple holder fast i sine ambitioner om at dominere dit hjem – selvom Siri-opgraderinger er forsinkede. Alligevel er der to sikre nyheder på vej, mener 9to5mac:

Ny Apple TV 4K: Klart bedre performance og parat til Apple Intelligence-funktioner.

HomePod mini 2: Opdateret Wi-Fi og bedre integration med andre Home-produkter.

Samtidig arbejder Apple angiveligt på en slags smart home-hub, kaldet “HomePad”, men den når muligvis ikke at blive klar i 2025.

En efterårssæson med tryk på

Der er også mindre, men interessante opgraderinger på vej:

AirTag 2: Forbedret rækkevidde og stærkere privatlivsbeskyttelse takket være ny Ultra Wideband-teknologi.

M5 Vision Pro: En mindre opdatering af Apples avancerede headset – nu med M5-chip.

Studio Display 2: Samme 27-tommer størrelse, men MiniLED-teknologi og bedre kamera.

Endelig peger rygterne på, at Apple måske puster nyt liv i sin high-end Pro Display XDR med en version 2 – oplagt sammen med den nye Mac Pro.

Efteråret 2025 ligner en af de mest produktspækkede perioder i Apples nyere historie. Festen skydes med stor sandsynlighed igang i starten af september med iPhone 17 præsentationen.

Apple gør klar til lancering af iPhone 17 og 14 andre produkter